《焦夫子画》
宋代·吕陶

予不见夫子之身，不知夫子何如人。但见蕴之为之赞，与可笔其神。

二公规鉴少许与，独于夫子何勤勤。意是抱道者，有志不得伸。

洁操蜀江泉，栖心岷岭云。野饭有藜糁，浊杯无醨醇。

平居不荷蓧，来者莫问津。笑歌千古已白日，睥睨六合皆红尘。

气貌特怪陋，意味尤酸辛。破褐聊被体，如敝履之安贫。

爬痒颇适兴，如扪虱之自珍。五六十载一邑间，安宁寇乱昏复晨。

世累不我及，浩然保天真。尝闻西南维，是古多隐沦。

令伯纯好任公贤，风范皆足师吾民。仲元高明君平晦，声迹长共日月新。

当时传公议，后世仰嘉闻。夫子虽不达，见于绘像诗与文。

清标可想味，素节难等伦。从此千万年，焜耀寂寞滨。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。